
		PATVIRTINTA
Birštono savivaldybės administracijos      direktoriaus 2022 m. liepos 19 d.                             
įsakymu Nr. (6.4.E.)-AVE-00202 

BIRŠTONO SAVIVALDYBĖS NEFORMALIOJO VAIKŲ ŠVIETIMO PROGRAMŲ ATITIKTIES REIKALAVIMAMS VERTINIMO TVARKOS APRAŠAS

I SKYRIUS
BENDROSIOS NUOSTATOS

1. Birštono savivaldybės (toliau – Savivaldybė) neformaliojo vaikų švietimo (toliau – NVŠ) programų atitikties reikalavimams vertinimo tvarkos aprašas reglamentuoja NVŠ programų (išskyrus ikimokyklinio, priešmokyklinio ir formalųjį švietimą papildančio ugdymo), kurių švietimo teikėjai siekia gauti dalinį finansavimą iš valstybės biudžeto ir (ar) Europos Sąjungos finansinės paramos ir bendrojo finansavimo lėšų (toliau – lėšos), vertinimą. Nustatomi vertinimo tikslai, uždaviniai, kriterijai, vertinimo organizavimas.
2. NVŠ programų vertinimo tikslas – užtikrinti, kad lėšos būtų skiriamos tik patvirtintoms savivaldybės lygmens NVŠ programoms įgyvendinti.
3. NVŠ programų vertinimo uždaviniai:
3.1. įvertinti savivaldybės lygmens NVŠ programų atitiktį NVŠ koncepcijos nuostatoms pagal Neformaliojo vaikų švietimo programos atitikties reikalavimams vertinimo formoje (Neformaliojo vaikų švietimo lėšų skyrimo ir panaudojimo tvarkos aprašo (toliau – Aprašas), patvirtinto Lietuvos Respublikos švietimo, mokslo ir sporto ministro 2022 m.  sausio 10 d. įsakymu Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“, 2 priedas), nurodytus kriterijus;
3.2. suteikti teisę gauti lėšas patvirtintai savivaldybės lygmens NVŠ programai įgyvendinti.
II SKYRIUS
REIKALAVIMAI ŠVIETIMO TEIKĖJUI

	4. NVŠ lėšomis NVŠ programas įgyvendinti gali visi švietimo teikėjai, išskyrus bendrojo ugdymo mokyklas, kurie: 
	4.1. yra registruoti Švietimo ir mokslo institucijų registre (toliau – ŠMIR);
	4.2. turi teisę naudotis arba turi NVŠ programai (-oms) įgyvendinti pritaikytas patalpas, įrangą, priemones, būtinas NVŠ programai vykdyti;
	4.3. turi asmenis, turinčius teisę, o laisvieji mokytojai – patys turi teisę pagal Lietuvos Respublikos švietimo įstatymą teikti švietimo paslaugas pagal NVŠ programas;
	4.4. atitinka higienos normas ir teisės aktų nustatytus mokinių saugos bei sveikatos reikalavimus.
III SKYRIUS
NEFORMALIOJO VAIKŲ ŠVIETIMO PROGRAMŲ ATITIKTIES REIKALAVIMAMS NUSTATYMO ORGANIZAVIMAS

5. NVŠ programos turi neprieštarauti Lietuvos Respublikos švietimo įstatyme apibrėžto kito neformaliojo vaikų švietimo paskirtį ir Neformaliojo vaikų švietimo koncepcijos, patvirtintos Lietuvos Respublikos švietimo ir mokslo ministro 2005 m. gruodžio 30 d. įsakymu Nr. ISAK-2695 „Dėl Neformaliojo vaikų švietimo koncepcijos patvirtinimo“, nuostatoms.
6. NVŠ programos turi būti registruotos Neformaliojo švietimo programų registre (toliau – NŠPR). Savivaldybės lygmens NVŠ programos atitiktis reikalavimams galioja visose savivaldybėse.
7. NVŠ programos vykdymo trukmė ne mažiau nei 6 (šeši) mėnesiai ir ne ilgesnė nei 10 mėnesių per metus. 
8. NVŠ programos veiklos turi būti įgyvendinamos ne rečiau kaip po 2 pedagoginio darbo valandas per savaitę arba ne mažiau kaip 8 pedagoginio darbo valandas per mėnesį.
9. Vienai NVŠ programai finansavimas skiriamas ne daugiau kaip 3 grupėms iki 25 vaikų arba ne daugiau kaip 4 grupėms iki 20 vaikų.
10. Švietimo teikėjas kiekvienai vertinimui teikiamai NVŠ programai elektroniniu būdu www.nspr.smm.lt užpildo NVŠ programos atitikties reikalavimams paraišką (toliau – Paraiška) (Aprašo 1 priedas).
11. Paraiškos teikiamos ir vertinamos du kartus per kalendorinius metus iki Aprašo 11.1 ir 11.2 papunkčiuose nustatytų datų 23.59 valandos Lietuvos Respublikos laiku: 
11.1. pateikus iki birželio 1 d., programos įvertinamos ir informacija apie reikalavimus atitinkančias / neatitinkančias NVŠ programas pažymima NŠPR iki rugpjūčio 1 d.;
11.2. pateikus iki spalio 1 d., programos įvertinamos ir informacija apie reikalavimus atitinkančias / neatitinkančias NVŠ programas pažymima NŠPR iki gruodžio 1 d. 
12. NVŠ programos atitiktis reikalavimams galioja neterminuotai. NŠPR nuostatų nustatyta tvarka NVŠ programa išregistruojama iš NŠPR, jei daugiau nei vienus kalendorinius metus Mokinių registre NVŠ programoje nebuvo registruotas nė vienas mokinys.
13. Savivaldybės lygmens NVŠ programos paraiškos vertinimą, pagal Aprašo 2 priedo vertinimo formą, atlieka Savivaldybės administracijos direktoriaus įsakymu sudaryta Savivaldybės lygmens NVŠ programų vertinimo komisija (toliau – Komisija). 
14. Komisija sudaroma iš įvairių institucijų atstovų, nepriklausomų vertintojų, turinčių patirties NVŠ srityje. Komisiją sudaro 7 nariai. 
IV SKYRIUS
KOMISIJOS FUNKCIJOS, TEISĖS, PAREIGOS IR ATSAKOMYBĖ

15. Komisija: 
15.1. vertina pateiktas Paraiškas dėl Programų atitikties nustatytiems reikalavimams;
15.2. nagrinėja Programų stebėseną vykdančių asmenų pateiktą prašymą ir pridedamus dokumentus dėl Savivaldybės administracijos direktoriaus įsakymu patvirtintos ir vykdomos Programos atitikties nustatytiems reikalavimams pažeidimo (-ų) įvertinimo ir siūlymo panaikinti Programos atitiktį reikalavimams.
	16. Komisijos posėdyje gali būti priimami tokie sprendimai:
	16.1. siūlyti Savivaldybės administracijos direktoriui Programą patvirtinti, nepatvirtinti;
	16.2. siūlyti švietimo teikėjui pašalinti Programos trūkumus per nurodytą terminą;
16.3. esant pažeidimams, siūlyti panaikinti Savivaldybės administracijos direktoriaus įsakymu patvirtintos ir vykdomos Programos atitiktį reikalavimams.
17. Komisija, vykdydama savo funkcijas, turi teisę:
17.1. gauti iš švietimo teikėjo ir kitų kompetentingų institucijų papildomus duomenis ir (ar) dokumentus, reikalingus Paraiškoms įvertinti; 
17.2. prireikus prašyti patikslinti švietimo teikėjo pateiktą informaciją.
18. Komisijos nariai, vykdydami savo funkcijas, privalo:
18.1. užpildyti Komisijos nario konfidencialumo pasižadėjimą ir nešališkumo deklaraciją (Aprašo 3 priedas);
18.2. užtikrinti informacijos, susijusios su jų veikla Komisijoje, konfidencialumą, kol nepriimtas galutinis sprendimas dėl Programos įvertinimo; 
18.3. pateikti Komisijos sekretoriui Programos atitikties reikalavimams vertinimą, parengtą pagal Aprašo 2 priedą. 
19. Komisijos narys negali dalyvauti svarstant ir vertinant Paraiškas, kurias pateikė švietimo teikėjai, susiję su Komisijos nariu ryšiais, neleidžiančiais priimti objektyvių sprendimų. 
20. Komisijos narys, pažeidęs 17 punktą ar kitus teisės aktus, atsako teisės aktų nustatyta tvarka. 

V SKYRIUS
KOMISIJOS VEIKLOS ORGANIZAVIMAS

21. Komisijos pirmininkas (kai jo nėra – Komisijos pirmininko pavaduotojas): 
21.1. kviečia Komisijos posėdžius; 
21.2. atstovauja Komisijai;
21.3. atsako už Komisijos veiklą;
21.4. pasirašo Komisijos dokumentus;
21.5. priima galutinį sprendimą dėl Programos vertinimo.
22. Komisijos sekretorius (kai jo nėra – kitas Komisijos pirmininko paskirtas Komisijos narys):
22.1. organizuoja Komisijos darbą;
22.2. protokoluoja Komisijos posėdžius;
22.3. teikia reikalingą informaciją Komisijos nariams ir švietimo teikėjams;
22.4. atsako už švietimo teikėjų informavimą laiku apie Komisijos priimtus sprendimus.  
23. Komisijos pirmininkas, pasibaigus Paraiškų teikimo terminui, paskiria 2 (du) Komisijos narius kiekvienai atskirai Paraiškai vertinti. Jei jų sprendimas dėl NVŠ programų atitikties nesutampa, Paraišką vertina trečias Komisijos narys, kurio sprendimas yra galutinis.
24. Komisijos sekretorius elektroniniu būdu informuoja paskirtus Komisijos narius apie įpareigojimą ne vėliau kaip per 10 darbo dienų elektroniniu būdu pateikti Programos vertinimą, užpildant Aprašo 2 priede pateiktą formą.
25. Komisijos posėdis yra teisėtas, jeigu jame dalyvauja daugiau kaip pusė visų Komisijos narių.
26. Jeigu paskirtų Komisijos narių nuomonės dėl Programos atitikties nustatymo išsiskyrė, Komisijos sprendimai priimami posėdyje dalyvaujančių Komisijos narių balsų dauguma. Jeigu Komisijos balsai pasiskirsto po lygiai, lemia Komisijos pirmininko balsas. 
27. Komisijos posėdžiai gali būti organizuojami kontaktiniu, nuotoliniu ar mišriu būdu ir yra protokoluojami. Protokolą per 3 darbo dienas nuo įvykusio posėdžio surašo Komisijos sekretorius, pasirašo Komisijos pirmininkas ir Komisijos sekretorius. 
28. Komisijos sekretorius elektroniniu būdu per 5 darbo dienas informuoja švietimo teikėjus apie Komisijos sprendimus.
29. Savivaldybės administracijos direktorius, atsižvelgdamas į Komisijos siūlymą, priima sprendimą dėl reikalavimus atitinkančių ir neatitinkančių savivaldybės lygmens NVŠ programų ir iki rugsėjo 15 d. bei iki sausio 15 d. priima sprendimą dėl einamaisiais kalendoriniais metais finansuojamų / nefinansuojamų NVŠ programų sąrašo patvirtinimo, o informaciją apie finansuojamas / nefinansuojamas savivaldybės lygmens NVŠ programas atsakingas Savivaldybės administracijos švietimo ir sporto skyriaus darbuotojas pažymi NŠPR. Finansuojamų NVŠ programų sąraše nurodomas švietimo teikėjo pavadinimas (jeigu švietimo teikėjas yra juridinis asmuo) arba vardas, pavardė (jeigu švietimo teikėjas yra fizinis asmuo), juridinio asmens kodas (jeigu švietimo teikėjas yra juridinis asmuo), NVŠ programos pavadinimas ir NŠPR kodas. Jeigu NVŠ programa nefinansuojama – nurodoma priežastis.
30. Savivaldybės administracijos direktoriaus įsakymo projektą rengia Komisijos sekretorius.
31. Patvirtintų NVŠ programų teikėjai su Birštono savivaldybės administracija pasirašo finansavimo sutartį (priedas), kurią parengia Švietimo, kultūros ir sporto skyriaus specialistai. 
 
VI SKYRIUS
BAIGIAMOSIOS NUOSTATOS

	32. Švietimo teikėjas iki einamųjų kalendorinių metų rugpjūčio 31 d. ir gruodžio 31 d. NŠPR:
	32.1. nurodo savivaldybes, kurių teritorijoje planuoja vykdyti reikalavimus atitinkančias savivaldybės lygmens NVŠ programas;
	32.2. pažymi, ar vykdys nacionalinio lygmens reikalavimus atitinkančias NVŠ programas.
	33. Už NVŠ programos vykdymo kokybę atsako NVŠ teikėjas. 
	34. Savivaldybės administracijos Švietimo, kultūros ir sporto skyrius, užtikrindamas NVŠ programų vykdymo kokybę ir priežiūrą, vykdo NVŠ programų įgyvendinimo stebėseną pagal Savivaldybės administracijos Švietimo, kultūros ir sporto skyriaus vedėjo patvirtintą planą.
	35. Esant pažeidimams dėl NVŠ programos vykdymo proceso ar ugdymo kokybės NVŠ programos atitiktis gali būti panaikinama, jei:
	35.1. NVŠ teikėjas nėra sudaręs NVŠ teikimo sutarčių arba sutartys sudarytos ne pagal formą, patvirtintą Lietuvos Respublikos švietimo, mokslo ir sporto ministro įsakymu;
	35.2. NVŠ programos užsiėmimų tvarkaraštis sutampa su NVŠ mokytojo darbo grafiku kitoje darbovietėje;
	35.3. NVŠ programą vykdo asmenys, neatitinkantys Lietuvos Respublikos švietimo įstatyme nustatytų reikalavimų;
	35.4. nevykdoma vaikų lankomumo apskaita;
	35.5. veikla vykdoma nesaugioje ir (ar) nesveikoje aplinkoje;
	35.6. veiklos įgyvendinamos rečiau kaip po 2 pedagoginio darbo valandas per savaitę arba  mažiau kaip 8 pedagoginio darbo valandas per mėnesį;
	35.7. veiklos vykdomos ne pagal NVŠ programą.
	36. Apie stebėsenos metu nustatytus pažeidimus atsakingi darbuotojai informuoja Komisiją, turinčią teisę siūlyti Savivaldybės administracijos direktoriui panaikinti NVŠ programų akreditaciją.

